י"ד באייר, תשע"ד

14 במאי, 2014

**הצעות משרד התקשורת לדיון ב-19.5.14**

**הנדון: שינויים בהצעת חוק התקשורת (בזק ושידורים)(תיקון מס' 57) (הרשות לשידורים מסחריים) התשע"ג – 2013**

להלן מספר שינויים אשר אנו מבקשים להכניס בהצעת החוק שבנדון (להלן: "הצעת החוק"), ביחס לנוסח שפורסם ברשומות:

א. **סעיף 7 להצעת החוק (הוספת סעיף 6ד1)**:

 1. בכותרת של סעיף 6ד1 במקום "תפקידי הרשות" יבוא "תפקידי הרשות לפי פרק זה".

 2. במקום פסקה 6ד1(1) יבוא:

"(1) לפקח על ביצוע השידורים בידי בעלי רישיונות לשידורי כבלים ועל קיום השירותים שהם נותנים, בשים לב לסוגי המישדרים והיקפם, ובכלל זה לפקח על ביצוע חובת סימון ומסירת מידע ועל מניעת שידור פרסומת או קדימון האסורים לשידור על ידי בעל רישיון לשידורי כבלים בהתאם להוראות חוק סיווג, סימון ואיסור שידורים מזיקים, התשס"א-2001, וכן לפקח על ביצוע חובות לפי חוק שידורי טלוויזיה (כתוביות ושפת סימנים), התשס"ה-2005;"

ב. **סעיף 8 להצעת החוק (תיקון סעיף 6ה)**: סעיף זה ישונה באופן אשר מתקן את כותרת סעיף 6ה לחוק התקשורת, ומותיר את סעיף 6ה(1)(ו) ללא שינוי:

1. סעיף 8(2)(ב) – יימחק.

2. בסעיף 8, לאחר פסקה (4), יבוא:

"(5) בכותרת, במקום "תפקידי המועצה" יבוא "תפקידי המועצה לפי פרק זה"."

ג. **סעיף 11 להצעת החוק (תיקון סעיף 6ח)**: סעיף זה בא לתקן את סעיף 6ח לחוק. אנו מבקשים להותיר את סעיף 6ח(ו) ללא שינוי, ולהציע נוסח חלופי לסעיף 11כדלקמן:

"11. לאחר סעיף 6ח(ו) לחוק העיקרי יבוא:

(ו1) השר רשאי להורות בדבר תנאים בנושאים של הגנת הצרכן אשר ייכללו ברישיון לשידורי כבלים, בין לפני מתן הרישיון או לאחריו, בעניינים אלה:

(1) תנאים שייקבעו ברישיון לעניין מחירי השירותים, לרבות קביעת המחירים המירביים או המחירים המזעריים שבעל הרישיון רשאי לגבות ממנוי, ככל שהקביעה נדרשת לשם קידום התחרות ורמת השירותים;

(2) חובותיו של בעל רישיון כללי לשידורי כבלים כלפי מנוייו לעניין התקשרות בהסכם התקשרות משולב כהגדרתו בסעיף 51ד, אך למעט בעניינים הנוגעים למאפיינים מיוחדים של השידורים.

(ו2) קבע השר תנאים מכוח סעיף קטן (ו1), לא תהיה המועצה רשאית לתת הוראות סותרות בעניינים אלה; השר רשאי להורות בדבר שינוי החלטותיה של המועצה בעניינים האמורים, אם התקיימו לדעתו טעמים מיוחדים המחייבים זאת."

ד. **סעיף 13 להצעת החוק (תיקון סעיף 6ט)**: סעיף 13(2) מבקש לתקן את סעיף 6ט(ב) לחוק התקשורת. יש להחליף את פסקה 2 בפסקה הבאה:

"(2) האמור בסעיף קטן (ב) יימחק ובמקומו יבוא:

"(ב): לא נקבעו תקנות בענינים המנויים בסעיף קטן (א)(3) ו-(5) עד (9), רשאית הרשות לקבוע, ברישיון או במכרז, תנאים בענינים האמורים; השר רשאי להורות בדבר שינוי החלטותיה של הרשות לפי סעיף קטן זה, אם התקיימו לדעתו טעמים מיוחדים המחייבים זאת.""

ה. **סעיף 28 להצעת החוק (תיקון סעיף 6נז)**:

האמור בסעיף 28 יימחק ובמקומו יבוא:

"בסעיף 6נז לחוק העיקרי, במקום "סעיפים 6ה" יבוא "סעיפים 6ד1, 6ה, 6ח(ג), 6ח(ו1)-(ו2).".